韓子定嘉雪應祈二首  其一
作者：呂陶
朝代：宋

paragraphs: 晉地素瘠埆，所憂冬氣差。
明神享其誠，瑞霰飄爲花。
輕絲瞥已没，散漫撲水涯。
大片殊易積，彷彿填丘窊。
饑鷹健欲擊，伏虎凍不拏。
北響少鳴鴈，南飛絕驚鴉。
肅然天地中，靡聞一聲譁。
樓觀動曉色，江湖壓晴沙。
度曲宜鼓琴，卷葉難吹笳。
顧此勤斂俗，趨時務耕畬。
三冬苟失望，二麥將不芽。
造化善從欲，沾滋罔遺遐。
須爲盈尺喜，勿興祁寒嗟。
清威儼開府，和氣方當衙。
餘潤匝千里，歡聲同一家。
天人報應間，其速如馳車。
我公心在民，致禱誠乃加。
康衢有歌詠，繼者慚餘哇。